
Hazai nagylétszámú pulyka állományokból izolált Clostridium perfringens törzsek toxintermelésért felelős génjei és antibiotikum-érzékenységük közötti összefüggés

Korunk egyik legnagyobb kihívása az antimikrobiális rezisztencia globális terjedése,
amely közös gondolkodásra sarkallja az állat- és közegészségügy területén dolgozó
szakembereket. A Clostridium perfringens a baromfiipar számára még ma is jelentős
gazdasági károkat okozhat, kommenzalista törzsei pedig nemcsak rezisztenciagének, hanem
toxintermelésért felelős gének természetes hordozói és fenntartói is lehetnek.
Célul tűztük ki, hogy felmérjük a magyarországi nagylétszámú pulykaállományokból
izolált kommenzalista Clostridium perfringens törzsek antimikrobiális érzékenységi
profilját minimális gátló koncentráció (MIC) meghatározásával, különös tekintettel állat- és
közegészségügyi szempontból kiemelten fontos hatóanyagokra. Kutatásunkat PCR
vizsgálattal egészítettük ki, amellyel a fajra jellemző toxingének jelenlétét
vizsgáltuk, majd összefüggéseket kerestünk a gének jelenléte és az antimikrobiális
rezisztencia profil között.
Összesen 146 pulykából izolált kommenzalista törzset vizsgáltunk 14 különböző
hatóanyagra, amelyek közül hat rendelkezett klinikai törésponttal. Kiszámítottuk a vizsgált
populáció MIC50 és MIC90 értékeit, mindkét érték az imipenem klinikai töréspontja alatt volt,
azonban amoxicillin és klindamicin esetében csak a MIC50 érték volt ezen határérték alatt.
A Clostridium perfringens törzsek által okozott fertőzések kezelésében régóta használt
penicillin iránti érzékenység csökkent, a törzsek mindössze 44,5%-a volt érzékeny rá, míg
amoxicillinnel szemben 87,7%-uk mutatott érzékenységet. A legalacsonyabb érzékenységet
a linkomicin esetében tapasztaltuk, ahol a törzsek csupán 11,6%-a volt érzékeny.
A PCR vizsgálatok során a vizsgált törzsek mindegyike hordozott alpha major
toxingént, 23,9%-uk béta major, 15,8%-uk béta2 minor, 3,4%-uk netB minor és 2,7%-uk
epszilon major toxingént hordozott. A toxintermelésért felelős gének jelenléte és a törzsek
antimikrobiális érzékenységi profilja között azonban nem mutattunk ki összefüggést,
statisztikai elemzéssel nem találtunk szignifikáns különbséget a MIC-értékek és a
toxintermelésért felelős gének megléte vagy hiánya között.
Összességében elmondhatjuk, hogy a Clostridium perfringens törzsek megőrizték
érzékenységüket a kezelésükben elsődlegesen választandó béta-laktám antibiotikumokkal
szemben, a rendszeres felmérések segíthetnek az időbeni trendek meghatározásában. A
jövőben érdemes nagyobb mintaszámmal megismételni a vizsgálatokat, és a multirezisztens
törzsek további vizsgálatát újgenerációs szekvenálás segítségével folytatni.



